*Jussi Saramo Vappuna 2025 Oulun Rotuaarilla*

Hyvät ystävät, rakkaat toverit!

Hyviä uutisia. EU:n työllisyys on parhaimmalla tasolla yli kahteenkymmeneen vuoteen.

Tämä siitäkin huolimatta, että monet maat olivat erittäin riippuvaisia Venäjän energiasta sen hyökätessä Ukrainaan.

Öljyn ja kaasun katkeaminen nosti hinnat monessa maassa pilviin, ja iso osa tuloista menee kallistuneeseen energiaan. Myös etenkin autojen vienti on yskinyt.

Helppoa ei siis ole ollut, mutta niin sanottu elvytyspaketti varmisti, että työtä on riittänyt aiempaa useammalle vastoinkäymisistä huolimatta.

Mutta hyvät toverit, yksi maa erottuu joukosta.

Työssäni talouskoordinaattorina käyn läpi EU-maiden taloutta. Surullinen fakta on, että kaikkein huonoiten taloutta on viimeiset kaksi vuotta hoitanut Suomi.

Kun muu Eurooppa tavoittelee ennätystyöllisyyttä, on Suomi siirtynyt edellisen hallituksen työllisyysennätyksistä massatyöttömyyteen.

Tämä siitä huolimatta, että Suomen lähtötilanne oli hyvä. Meilläkin hinnat nousivat, mutta selvästi keskiarvoa vähemmän, koska emme olleet yhtä riippuvaisia fossiilisista polttoaineista.

Isku monille tavallisille ihmisille on kuitenkin Suomessa ollut kova, kun oikeistohallitus pahensi hintojen nousua arvonlisäverojen korotuksilla ja leikkasi pieni- ja keskituloisilta.

Hölmöimpiä esimerkkejä Orpon ja Purran teoista on suojaosien poistot ja asumistukien leikkaukset, joilla moni pienipalkkaisessa ja epäsäännöllisessä työssä sinnitellyt pakotettiin kokonaan työttömäksi.

Kun suojaosia tai asumistukea välillä tarvitseva tarjoilija, ahdinkoon ajetun kunnan opettaja tai hyvinvointialueen hoitaja pakotetaan työttömyyskortistoon, jää heillä vähemmän rahaa työllistää kaupan kassaa, parturia tai auton korjaajaa.

Näin syntyy kierre, jossa työttömyys luo uutta työttömyyttä. Se taas pienentää verotuloja ja kasvattaa sosiaalimenoja.

Työttömyyskierteestä on tullut myös velkakierre. 2022 Suomen julkisen sektorin velkaantuminen oli lähes nollassa ja pienintä sitten finanssikriisin. Nyt ylitetään kaikki EU-rajat ja vaje on yli 4%.

Kun pahinta koronavuotta 2020 ei huomioida, velkaantuu julkinen talous Orpon ja Purran aikana joka vuosi enemmän kuin yhtenäkään vuonna edellisen hallituksen aikana!

Hallitus syyttää kaikesta edellistä hallitusta ja suhdannetta. Se on heidän itsensä luoma erillissuhdanne.

Hyvät ystävät,

Suomessa on Euroopan huonoin hallitus.

Tämä on erityisen vaarallista aikana, jolloin koko maailmanjärjestys horjuu.

Riippuvuutta Venäjän ja Lähi-idän öljystä ja kaasusta on nyt pakon edessä ruvettu purkamaan kaikkialla Euroopassa. Tämä on elintärkeää paitsi turvallisuutemme, myös taloutemme, työpaikkojemme ja ilmaston kannalta.

Myös Kiina-riippuvuuteen on herätty. Kiina valmistaa jatkossakin ison osan maailman tavaroista. Euroopan on kuitenkin pyrittävä pois sellaisista riippuvuuksista, joita emme voisi kriisitilanteessa omalla työllämme korvata.

Vihdoin on herätty myös riippuvuuteen Yhdysvalloista. Yhdysvallat halusi yli 80 vuoden ajan tehdä itsestään korvaamattoman Euroopalle. Eurooppa on innokkaasti tukenut Yhdysvaltain asemaa johtavana valtiona.

Suurin osa Euroopan puolustusmäärärahoista menee aseostoihin Yhdysvalloista. Dollari on valuuttana silloinkin, kun maailman suurin markkina-alue EU käy kauppaa muiden mantereiden kanssa.

Euroopan Nato-maiden armeijat ajettiin kylmän sodan jälkeen alas ja niistä tehtiin pieniä palkka-armeijoita, jotka pystyivät tukemaan paitsi Yhdysvaltain asetuotantoa, myös sen öljysotia Lähi-idässä. Sodan ei enää ajateltu uhkaavan Eurooppaa itseään.

Nyt Donald Trump näyttää haluavan purkaa maansa suurvalta-aseman. Se on turvallisuusuhka erityisesti Baltian maille ja muille maansa turvan Yhdysvalloilta ostaneille. Suomi onneksi liittyi Natoon vasta nyt, kun se ei enää tarkoittanut oman puolustuksen alasajoa.

Trumpin politiikka on uhka koko dollaririippuvaiselle maailmantaloudelle. Suurin uhka se on Yhdysvalloille itselleen. Jos dollari menettää asemansa reservivaluuttana, ei Yhdysvallat voi enää elää muiden maiden tuotannon siivellä.

Pidemmällä ajalla se on siten myös mahdollisuus. Ei ole oikein, että yksi maa kuluttaa muidenkin puolesta. Uskon myös, että itsenäistyvä Eurooppa voisi olla sekä asukkailleen että koko maailmalle paljon Yhdysvaltoja parempi johtava valta.

Mutta ei meidän pidä tuudittautua sellaiseen harhaluuloon, jossa Eurooppa on aina hyvä ja muut suurvallat pahoja. Monilla EU-mailla on yhä hämäriä bisneksiä entisissä siirtomaissaan.

Ihmisoikeuksista puhuva Suomi tukee jättimäisillä aseostoilla kansanmurhaa suorittavaa Israelia. Iso osa poliitikoista ja ihmisistä haluaa katsoa muualle ja teeskennellä, että kansanmurhalle on joku oikeutus. Ei sille ole.

EU on Israelin suurin kauppakumppani ja se voisi niin halutessaan pakottaa Israelia ratkaisuun, jossa palestiinalaiset saisivat ihmisoikeudet.

Tappamisen pitää loppua heti. Israelia johtava äärioikeisto on laitettava valinnan eteen, lopettaako miehitys ja antaa Palestiinalaisille vapaus omassa valtiossaan, vai tuleeko alueelle yksi valtio, jossa kaikilla on demokraattiset ihmisoikeudet.

Israelia johtava Netanjahu on koko poliittisen uransa tehnyt kaikkensa kumpaa tahansa ratkaisua vastaan. Hän on varmistanut, ettei rauhaa voi tulla, vaan palestiinalaiset ajetaan yhä pienemmälle alueelle yhä vaikeampaan tilanteeseen.

Netanjahun tiedetään tukeneen Hamasin valtaa Gazan alueella, estääkseen maltillisten voimien nousua, rauhaa ja vaatimukset Palestiinan tunnustamisesta.

Suomenkin on nyt aika tunnustaa Palestiina, lopettaa asekauppa ja vaatia kauppasaartoa niin kauan kuin Israel alkaa noudattaa YK:n päätöksiä.

Hyvät ystävät,

Pitkään sodat ja terrorismi vähenivät maailmassa, vaikka uutisoinnista olisi voinut päätellä muuta.

Nyt olemme seuranneet kauhulla Kongon, Jemenin, Palestiinan ja Ukrainan, tilanteita. Viime päivinä pelko on herännyt ydinasevaltioiden Intian ja Pakistanin konfliktin kuumenemisesta.

Kansallismielisyys ja vihanlietsonta eivät ole vain länsimaiden etuoikeus. Kaikkia maailmanuskontoja käytetään vihan välineenä ja esimerkiksi Intia on hindunationalistien johdolla siirtynyt yhä synkempiin vesiin.

Nyt maailma tarvitsisi yhteisiä rakenteita, joilla vastata ihmiskunnan yhteisiin haasteisiin. Tarvitsemme vastuuta ja solidaarisuutta, emme äärioikeistolaisia vihaa lietsovia konservatiiveja.

Euroopan parlamentissa on jo peräti kolme äärioikeistolaista ryhmää. Kaksi niistä on Putinin taskussa ja kolmas, perussuomalaisten ryhmä, Trumpin taskussa.

Äärioikeiston lisäksi myös osa maltillisemmasta oikeistosta haluaa pakittaa moniarvoisesta vapaasta yhteiskunnasta kohti jotain historian kulta-aikaa, jota ei oikeasti ollut koskaan edes olemassa.

Suomessakin on näkyvissä, kuinka monille Yhdysvalloista kopioidut kulttuurisodat ja wokella pelottelu ovat tärkeämpiä, kuin meidän jokaisen arjen hyvinvointi.

Liian moni myös ajattelee, että toisten mahdollisuus elää haluamallaan tavalla olisi jotain itseltä pois.

Mutta onneksi meillä Suomessakin valtaosa ihmisistä pystyy yhä arvioimaan todellisuutta valheita täynnä olevasta nettimaailmasta.

Alue- ja kuntavaaleissa perussuomalaiset romahtivat, tehtyään sitä ennen yhden historian suurimmista vaalipetoksista.

Tikkurilassa vaalimökillä pettynyt mies lainasi vanhaa italialaista sanontaa, kuinka yksi huijatuksi tuleminen on huijarin vika, mutta toisesta kerrasta voi syyttää jo itseä. Lohdutin toteamalla, että Purran perussuomalaiset esiintyivät uutena puolueena erotuksena Soinin joukosta.

Tosiasia kuitenkin on, että jo toistamiseen perussuomalaisten logon alla esitettiin ennen vaaleja olevan tavallisen työtätekevän kansan asialla, jonka jälkeen mentiin kokoomuksen kanssa ajamaan kaikkein rikkaimpien, pääomatuloilla elävien asiaa.

Ihmetellä tietysti pitää, kuinka kokoomuksen oma kannatus kestää. Viidesosa suomalaisista kun ei elä pääomatuloilla. Omalla työllään eläviä yrittäjiä nykyisen hallituksen politiikka on ajanut konkurssiin ennätystahtia.

Uusia yrityksiä perustetaan aiempaa vähemmän ja lopettaneita yrityksiä oli viime vuonna enemmän kuin koskaan ennen.

Vaikka parasta työllisyyden kasvulle olisi tukea pieni- ja keskituloisten kulutusta ja työllistymistä, jatkaa hallitus suurituloisille antamista ja pienituloisilta ottamista.

Asiantuntijoiden ja jopa valtionvarainministeriön oikeistolaisen virkakunnan esitykset osinkoverotuksen korjaamisesta hallitus jättää huomiotta. Sille tärkeintä on Kokoomuksen ja RKP:n taustaryhmien taskujen täyttäminen, vaikka sitten julkista velkaantumista kiihdyttämällä.

Hyvät ystävät,

Näin työväen, opiskelijoiden ja kevään juhlapäivänä emme kuitenkaan vaivu epätoivoon.

Suomi on yhä maailman parhaita maita elää. Vaikka yhä useampi nyt syrjäytetään osaksi rakennetyöttömyyden tilastoa, on meillä kaikki mahdollisuudet korjata suunta. Valoa näkyy, vaikka täällä Oulussakin on vielä kylmä.

Työtä paremman tulevaisuuden eteen tehdään joka päivä eduskunnassa, europarlamentissa, kuntien- ja alueiden valtuustoissa, ammattiyhdistysliikkeessä. Aivan kaikkialla työpaikkojen kahvipöydistä uimahallien saunoihin.

Tehkäämme sitä työtä yhdessä ja tänään saamme myös juhlia niin kevättä, kuin työväenliikkeen pitkällä työllä rakennettua hyvinvointivaltiota. Hyvää vappua!